Diari Oficial de la Generalitat Valenciana


Sumari del DOGV 7903, del 25-10-2016 (2016/8364)

ORDRE 21/2016, de 20 d'octubre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores de les subvencions destinades al programa d'ocupació amb suport en empreses del mercat ordinari de treball.
--------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2016/10/20/21/dof/vci/html**

### Dades del document

Número de DOGV
:   7903

Data del DOGV
:   25-10-2016

Secció del DOGV
:   I. DISPOSICIONS GENERALS

Número del document
:   2016/8364


Data del document
:   20-10-2016

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * legislació

ORDRE 21/2016, de 20 d'octubre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores de les subvencions destinades al programa d'ocupació amb suport en empreses del mercat ordinari de treball. [2016/8364]  
PREÀMBUL  
  
L'article 51.1.1a de l'Estatut d'Autonomia de la Comunitat Valenciana estableix que correspon a la Generalitat l'execució de la legislació de l'Estat en matèria laboral, que assumeix les facultats, competències i serveis que en aquest àmbit i a nivell d'execució té l'Estat respecte a les relacions laborals, sense perjudici de l'alta inspecció d'aquest, i el foment actiu de l'ocupació.  
L'article 2 del Text Refós de la Llei d'Ocupació, aprovat pel Reial Decret Legislatiu 3/2015, de 23 d'octubre, inclou, entre els objectius generals de les polítiques actives d'ocupació, garantir l'efectiva igualtat d'oportunitats i la no-discriminació.  
Per la seua banda, l'article 30 del Text Refós esmentat estableix que «les comunitats autònomes adoptaran, d'acord amb els preceptes constitucionals i estatutaris, i també amb els compromisos assumits en l'àmbit de la Unió Europea i en l'Estratègia Espanyola d'Activació per a l'Ocupació, programes específics destinats a fomentar l'ocupació de les persones amb especials dificultats d'integració en el mercat de treball», i esmenta amb caràcter exprés i específic les persones amb discapacitat.  
Respecte d'això, una de les mesures que pot afavorir de manera més important la inserció de les persones amb diversitat funcional en el mercat ordinari de treball consisteix en l'ocupació amb suport. En aqueix sentit, l'article 41 del Text Refós de la Llei General de Drets de les Persones amb Discapacitat i de la seua Inclusió Social, aprovat pel Reial Decret Legislatiu 1/2013, de 29 de novembre, defineix els serveis d'ocupació amb suport com «el conjunt d'accions d'orientació i acompanyament individualitzat en el lloc de treball, que tenen per objecte facilitar l'adaptació social i laboral de persones treballadores amb discapacitat amb especials dificultats d'inclusió laboral en empreses del mercat ordinari de treball en condicions semblants a la resta dels treballadors que ocupen llocs equivalents».  
  
A l'empara d'aquest context normatiu, aquest programa pretén promoure la inserció laboral de les persones amb diversitat funcional en el mercat ordinari de treball com a mitjà per a possibilitar la seua plena inclusió en la societat. Les persones amb diversitat funcional constitueixen un dels col·lectius amb major risc d'exclusió social a causa, entre altres motius, de la falta d'oportunitats en els àmbits formatiu i laboral.  
  
Amb la consideració que un treball digne constitueix la garantia d'accés a la plena integració social, aquest programa subvenciona el suport individualitzat a persones treballadores amb diversitat funcional en empreses del mercat ordinari de treball, a fi de possibilitar que adquirisquen les competències laborals requerides per a l'exercici d'un lloc de treball.  
Al marge del suport individual a persones concretes, aquest programa persegueix un objectiu més ambiciós: contribuir a visibilitzar un col·lectiu al qual la societat ha de reconéixer per les seues capacitats i no per les seues limitacions.  
En virtut d'això i fent ús de les facultats conferides per l'article 28 de la Llei 5/1983, de 30 de desembre, del Consell, i l'article 165 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, atés que s'ha donat audiència als agents socials més representatius i de conformitat amb el Consell Jurídic Consultiu de la Comunitat Valenciana,  
  
  
  
ORDENE  
  
CAPÍTOL I  
Disposicions generals  
  
Article 1. Objecte i àmbit  
L'objecte d'aquesta ordre és establir les bases que regiran la concessió de les subvencions destinades a finançar programes d'ocupació amb suport en empreses del mercat ordinari de treball en l'àmbit territorial de la Comunitat Valenciana.  
  
Article 2. Entitats beneficiàries  
1. Podran ser beneficiàries d'aquestes subvencions:  
a) Les corporacions locals de la Comunitat Valenciana o les entitats subjectes a dret públic dependents o vinculades a aquestes que exercisquen competències en matèria d'ocupació.  
b) Les entitats sense ànim de lucre, amb àmbit d'actuació a la Comunitat Valenciana, en els estatuts de les quals figure expressament el desenvolupament de programes d'ocupació amb suport dirigits a la inserció laboral de les persones amb diversitat funcional.  
2. En tot cas, les entitats a què fa referència l'apartat 1 hauran d'acreditar una experiència de com a mínim dos anys en el desenvolupament de projectes d'ocupació amb suport dirigits a persones amb diversitat funcional en empreses del mercat ordinari de treball.  
3. No podran obtenir la condició de beneficiari:  
a) Les persones o entitats en què concórrega alguna de les prohibicions establides en els apartats 2 i 3 de l'article 13 de la Llei 38/2003, de 17 de novembre, General de Subvencions; a aquest efecte, les entitats presentaran la corresponent declaració responsable.  
b) Les agrupacions de persones físiques o jurídiques, públiques o privades, les societats civils, les comunitats de béns o qualsevol altre tipus d'unitat econòmica o patrimoni separat que, fins i tot no tenint personalitat jurídica, poguera realitzar les actuacions subvencionables.  
  
Article 3. Persones destinatàries finals  
Les persones destinatàries finals dels projectes d'ocupació amb suport en empreses del mercat ordinari de treball són les persones amb diversitat funcional.  
  
Article 4. Projectes d'ocupació amb suport  
1. Els projectes d'ocupació amb suport es fonamentaran en un sistema de suport individualitzat, consistent en la provisió de l'ajuda imprescindible proporcionada a la persona amb diversitat funcional perquè puga desenvolupar per si mateixa una activitat laboral. A aquest efecte, les entitats beneficiàries hauran de proporcionar, almenys, les actuacions següents:  
a) Adquisició i enfortiment de les habilitats laborals després de la incorporació al lloc de treball.  
b) Acompanyament i entrenament en el mateix lloc de treball, així com en altres situacions naturals considerades en el pla personal de treball.  
c) Assessorament a l'empresa en l'adaptació del lloc de treball.  
d) Cerca de suports naturals de l'entorn laboral i social, per al manteniment de la inserció laboral.  
2. Els projectes d'ocupació amb suport perseguiran una integració relacional i completa en l'empresa, amb retirada progressiva del preparador laboral a mesura que el procés es faça efectiu. A aquest efecte, s'avaluaran de forma preventiva les necessitats de les persones treballadores i de les entitats ocupadores, així com de detecció de situacions conflictives i l'aplicació de mesures correctores.  
3. Els projectes podran dirigir-se al suport de persones que inicien la seua relació laboral o a la continuïtat del suport de persones ja inserides, en ambdós casos durant els primers 24 mesos a comptar des de l'inici de l'acompliment del lloc de treball. En tot cas, els contractes de les persones amb diversitat funcional hauran de tenir una jornada de com a mínim 20 hores setmanals.  
4. De manera excepcional, s'acceptarà el suport d'una persona treballadora amb diversitat funcional que haja ocupat un lloc de treball en la mateixa empresa o grup d'empreses, sempre que s'aporte un informe de l'entitat ocupadora on es justifique suficientment la necessitat del canvi del lloc de treball i l'existència de diferències substancials respecte de les funcions exercides amb anterioritat; així mateix es requerirà una anàlisi de l'adequació del nou lloc de treball.  
  
  
Article 5. Preparadors laborals  
Les accions d'ocupació amb suport seran dutes a terme per preparadors laborals que compten amb una titulació universitària preferentment en Treball Social, Psicologia, Teràpia Ocupacional, Educació Social, Relacions Laborals o Ciències del Treball; no obstant això, també s'admetrà la titulació de formació professional de Tècnic Superior en Integració Social. En tot cas, haurà d'acreditar-se una experiència prèvia de com a mínim un any en activitats específiques d'ocupació amb suport de persones amb diversitat funcional en empreses del mercat ordinari de treball.  
  
Article 6. Quantia de la subvenció  
1. La convocatòria podrà establir un import màxim subvencionable dels projectes d'ocupació amb suport.  
2. L'import de la subvenció es calcularà d'acord amb el període en què s'efectua el suport, a comptar des de l'inici de l'acompliment del lloc de treball:  
a) Durant els 6 primers mesos: 500 euros mensuals per persona atesa.  
b) Entre els mesos 7 a 12: 400 euros mensuals per persona atesa.  
  
c) Entre els mesos 13 a 18: 200 euros mensuals per persona atesa.  
  
d) Entre els mesos 19 a 24: 75 euros mensuals per persona atesa.  
  
  
Article 7. Costos subvencionables  
1. Les subvencions compensaran els costos salarials, inclosa la cotització empresarial a la Seguretat Social, del personal preparador laboral (propi de l'entitat beneficiària o contractat específicament per a aquesta actuació) que execute les accions subvencionables.  
Als efectes d'aquesta ordre, únicament s'entendrà com a cost salarial les percepcions econòmiques per la prestació del servei, excloent-ne dietes, indemnitzacions i bestretes com a conseqüència de l'activitat laboral, retribucions de vacances no gaudides o altres percepcions que no tinguen la condició de salarials.  
2. Se subvencionarà un màxim de 35.000 euros per preparador laboral en còmput anual. El dit import operarà com a límit per a contractacions a jornada completa; en el cas de contractes a temps parcial o de duració inferior a 12 mesos, aquest límit es reduirà de manera proporcional.  
3. No s'admetrà la imputació de costos de personal administratiu ni de despeses per l'execució de tasques de direcció, coordinació o semblants.  
4. No s'admetrà la contractació mercantil del personal que execute el projecte.  
  
Article 8. Període subvencionable  
1. En aplicació de l'article 11 de la Llei 3/2000, de 17 d'abril, de Creació del Servei Valencià d'Ocupació i Formació, pel qual es permet que tant l'activitat subvencionada com la despesa que hi siga inherent podran estendre's durant l'exercici següent a aquell en què s'atorgue l'ajuda, sempre que l'activitat s'haguera iniciat l'any de concessió, el període subvencionable s'estendrà per un període màxim d'un any, sense que puga excedir la data terme que establisca cada convocatòria.  
  
2. Resultaran subvencionables les actuacions efectuades des de la data de presentació de la sol·licitud. En el cas que la convocatòria s'haja tramitat de manera anticipada, seran subvencionables les actuacions que s'executen a partir de l'1 de gener de l'exercici en què es concedisca la subvenció, si la sol·licitud s'haguera presentat amb anterioritat a aquesta data.  
  
  
  
CAPÍTOL II  
Sol·licituds de subvenció i la seua tramitació  
  
Article 9. Convocatòria  
1. El procediment per a la concessió d'aquestes subvencions s'iniciarà d'ofici per mitjà de convocatòria de la persona titular de la Direcció General del Servei Valencià d'Ocupació i Formació (d'ara en avant SERVEF).  
2. La convocatòria es publicarà íntegrament en la Base de Dades Nacional de Subvencions, així com en el Diari Oficial de la Generalitat Valenciana.  
  
Article 10. Presentació de la sol·licituds  
1. Les sol·licituds es presentaran en la forma i el termini que establisca la corresponent convocatòria, en la qual, així mateix, s'especificarà la documentació acreditativa dels requisits per a obtenir la subvenció.  
2. Cada entitat només podrà presentar una sol·licitud per província.  
  
Article 11. Incompatibilitats  
Aquesta subvenció resulta compatible amb altres subvencions, ajudes, ingressos o recursos per a la mateixa finalitat, procedents de qualsevol administració o entitat, pública o privada; nacionals, de la Unió Europea o d'organismes internacionals, sempre que, de manera individual o acumulada, no se superen el cost de l'activitat subvencionada ni els límits establits en l'article 24.  
  
Article 12. Instrucció i procediment de concessió  
1. La concessió d'aquestes subvencions es tramitarà en règim de concurrència competitiva, per a la qual cosa es tindran en compte els criteris de valoració establits en l'article 13.  
2. La instrucció correspondrà als serveis territorials competents en matèria d'ocupació del SERVEF.  
3. L'òrgan instructor podrà demanar als interessats l'aportació addicional de tots els documents i les dades aclaridores que considere necessaris per a resoldre la sol·licitud presentada.  
4. Examinades les sol·licituds, l'òrgan instructor emetrà un informe on farà constar que els beneficiaris compleixen tots els requisits necessaris per a la concessió de les ajudes.  
5. En la direcció general competent en matèria d'ocupació del SERVEF es constituirà un òrgan col·legiat integrat per la persona titular de la subdirecció general en matèria d'ocupació o persona que designe per a la seua substitució, que la presidirà, dos vocals, i un secretari, amb veu però sense vot. Els vocals i el secretari seran designats per la persona titular de la direcció general competent en matèria d'ocupació entre personal funcionari adscrit a la subdirecció general competent en matèria d'ocupació. L'òrgan col·legiat emetrà un informe on es concrete el resultat de l'avaluació efectuada.  
6. La proposta de concessió serà formulada a l'òrgan concedent per l'òrgan col·legiat a través de l'òrgan instructor.  
  
Article 13. Criteris de valoració  
L'òrgan col·legiat establit en l'article 12.5 aplicarà els criteris de valoració de les sol·licituds següents:  
a) Projecte de l'entitat sol·licitant, amb especial consideració de l'anàlisi de l'adequació del lloc de treball, la justificació de la intensitat del suport d'acord amb el tipus i grau de discapacitat i el seu contingut (metodologia, fases, actuacions, etc.), així com la seua adequació a la convocatòria: fins a 30 punts.  
b) Experiència acreditada de l'entitat en l'execució de programes d'ocupació amb suport a persones amb diversitat funcional: fins a 25 punts.  
c) Dotació dels recursos materials que garantisquen el desenvolupament idoni dels projectes d'ocupació amb suport: fins a 10 punts.  
d) Currículum professional del personal preparador laboral: fins a 30 punts.  
e) Atenció a algun dels col·lectius següents: persones amb malaltia mental, dones i majors de 45 anys: fins a 20 punts.  
f) Participació de l'entitat com a ponent en fòrums, seminaris o esdeveniments semblants relacionats amb l'ocupació amb suport: fins a 10 punts.  
  
Article 14. Resolució i recursos  
1. La competència per a resoldre les sol·licituds presentades correspon a la persona titular de la Direcció General del SERVEF o òrgan en què aquesta delegue.  
2. El termini per a resoldre i notificar la resolució procedent serà de sis mesos comptats a partir de la publicació de la corresponent convocatòria, llevat que aquesta pospose els seus efectes a una data posterior. Transcorregut el dit termini sense que s'haja dictat una resolució expressa, la sol·licitud podrà entendre's desestimada per silenci administratiu.  
3. La resolució de concessió determinarà la quantia concedida i incorporarà, si és el cas, les condicions, obligacions i determinacions accessòries a què haja d'ajustar-se el beneficiari.  
4. La resolució contindrà informació de l'import previst de l'ajuda en equivalent de subvenció bruta, així com del seu caràcter de minimis, fent referència expressa al títol i a la publicació del Reglament en el DOUE.  
5. La resolució posarà fi a la via administrativa i contra aquesta podrà interposar-se un recurs potestatiu de reposició davant del mateix òrgan en el termini d'un mes a partir de l'endemà de la notificació, d'acord amb els articles 123 i 124 de la Llei 39/2015, d'1 d'octubre, del Procediment Administratiu Comú de les Administracions Públiques; o un recurs contenciós administratiu en el termini de dos mesos davant del corresponent jutjat contenciós administratiu de la Comunitat Valenciana, de conformitat amb els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
Article 15. Pagament anticipat  
1. Una vegada concedida la subvenció, podrà anticipar-se el pagament en el percentatge màxim establit en la Llei 1/2015, o en un altre percentatge superior que puga establir-se per acord del Consell o en la Llei de Pressupostos de la Generalitat.  
2. Per concórrer els supòsits establits en les lletres a) i f) de l'article 171.5 de la Llei 1/2015, el pagament anticipat no requerirà la constitució de garanties.  
3. D??acord amb el que preveu l'article 19.5 de la Llei General de Subvencions, els rendiments financers que es generen pels fons lliurats als beneficiaris no incrementaran l'import de la subvenció concedida, ateses l'escassa quantia i la dificultat de l'aplicació a les activitats subvencionades i del seu seguiment i control.  
  
  
  
CAPÍTOL III  
Control i seguiment de les subvencions  
  
Article 16. Justificació de la subvenció  
1. En el termini de dos mesos des de la finalització del projecte subvencionat, els beneficiaris hauran de presentar a la Direcció Territorial del SERVEF el compte justificatiu de la subvenció concedida, que contindrà els documents següents:  
a) Memòria d'actuacions realitzades.  
b) Certificat de despesa final.  
c) Si és el cas, justificant del reintegrament dels fons no utilitzats. En efectuar l'ingrés, haurà d'identificar-se l'entitat beneficiària i el número d'expedient afectat.  
d) Relació d'altres ingressos, recursos, fons propis o subvencions que hagen finançat l'activitat subvencionada, amb indicació del concepte, l'import i la procedència, i l'acreditació de l'aplicació d'aquests fons a l'activitat subvencionada.  
e) Relació del personal que ha executat el projecte, amb el detall dels costos salarials i de la Seguretat Social.  
f) Nòmines del personal que ha executat el projecte i transferències bancàries que acrediten l'efectivitat del pagament.  
g) TC2 i rebut de liquidació de cotitzacions i els justificants acreditatius del pagament.  
h) En el cas de contractació de personal específic per a l'execució del projecte: contractes de treball i la seua comunicació al centre SERVEF d'ocupació; alta en la Seguretat Social, i informe de dades per a la cotització (Idc).  
i) En el cas d'entitats privades, declaració en model normalitzat sobre el compliment de les obligacions de transparència a què fa referència la lletra f) de l'article 21.  
j) La documentació requerida per al pagament a què fa referència l'apartat 2 de l'article 18.  
k) En cas de no haver sigut presentada amb anterioritat, la documentació establida en l'apartat 3 de l'article 18.  
l) informes i registre de visites i accions en relació amb cada persona treballadora a què s'ha donat suport.  
2. Només s'admetran les despeses realitzades a partir de la data en què s'haja materialitzat la contractació dels treballadors amb diversitat funcional a què es dirigisca el suport, amb els límits establits en l'article 8.2.  
  
Article 17. Liquidació de la subvenció  
1. La liquidació final de la subvenció es produirà una vegada comprovat el compte justificatiu de la subvenció concedida.  
2. Per a liquidar la subvenció, es considerarà el període en què les persones treballadores amb diversitat funcional hagen romàs contractades rebent suport durant el desenvolupament del projecte.  
  
Article 18. Requisits per als pagaments  
1. El pagament de la subvenció, tant l'anticipat com el derivat de la comprovació del compte justificatiu, requerirà que el beneficiari estiga al corrent en el compliment de les seues obligacions tributàries i davant de la Seguretat Social i no siga deutor per resolució de procedència de reintegrament. En el cas de corporacions locals, així mateix, haurà d'estar al corrent en el compliment de l'obligació de rendició dels seus comptes anuals a la Sindicatura de Comptes.  
2. Als efectes del que disposa l'apartat anterior, el beneficiari haurà d'aportar una declaració responsable relativa a l'article 34.5 de la Llei General de Subvencions i acreditar el compliment de les obligacions tributàries i davant de la Seguretat Social, actualitzat en la data de les propostes de pagament, de la manera que establisca la convocatòria corresponent, i l'òrgan gestor obtindrà de la Sindicatura de Comptes el certificat sobre el compliment de l'obligació de rendició de comptes anuals en el cas de les corporacions locals.  
3. El pagament anticipat requerirà la presentació amb caràcter addicional de la documentació següent en relació amb les persones destinatàries finals:  
a) Contractes de treball i la seua comunicació al centre SERVEF d'ocupació.  
b) Autorització per a la consulta de la seua vida laboral.  
c) Resolució d'incapacitat permanent total o absoluta, certificat del tipus i grau de discapacitat o diagnòstic del Centre Públic de Salut Mental.  
d) Autorització de l'entitat ocupadora per a permetre l'accés al personal del SERVEF que realitze les funcions de comprovació i control de la subvenció concedida.  
  
Article 19. Resolució de pagament  
La persona titular de la Direcció General del SERVEF o òrgan en què aquesta delegue tindrà la competència per a efectuar el reconeixement de les obligacions i la proposta de pagament de la subvenció concedida.  
  
Article 20. Resolució d'incidències  
La persona titular de la Direcció General del SERVEF o òrgan en què aquesta delegue tindrà la competència per a resoldre les incidències de qualsevol naturalesa que es produïsquen després de la concessió de les ajudes.  
  
Article 21. Obligacions dels beneficiaris  
A més de les establides en l'article 14 de la Llei General de Subvencions, són obligacions dels beneficiaris:  
a) Facilitar totes les dades i la informació relacionats amb la subvenció concedida que els requerisca el SERVEF.  
b) Utilitzar el sistema de registre i emmagatzematge de dades que puga habilitar el SERVEF.  
c) Comunicar l'obtenció d'altres subvencions, ajudes ingressos o recursos que financen les activitats subvencionades, així com qualsevol incidència o variació que es produïsca en relació amb la subvenció concedida.  
d) Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial corresponent, així com conservar els documents (inclosos els electrònics) que justifiquen l'aplicació dels fons rebuts, mentre pogueren ser objecte de control, i aquests hauran de ser originals o còpies certificades conformes amb aquests.  
e) Demanar a les entitats ocupadores de les persones amb diversitat funcional i presentar davant de la Direcció Territorial del SERVEF, en el termini d'un mes des de la notificació de la resolució de concessió, l'autorització per a permetre l'accés al personal del SERVEF que realitze les funcions de comprovació i control de la subvenció concedida.  
  
f) En el cas d'entitats privades, complir les obligacions de transparència establides en la legislació bàsica, de conformitat amb el que disposa l??article 3 de la Llei 2/2015, de 2 d'abril, de la Generalitat, de Transparència, Bon Govern i Participació Ciutadana de la Comunitat Valenciana, en el cas que l'entitat perceba durant el període d'un any ajudes o subvencions públiques en una quantia superior a 100.000 euros o quan, almenys, el 40 % del total dels seus ingressos anuals tinguen caràcter d'ajuda o subvenció pública, sempre que aconseguisquen com a mínim la quantitat de 5.000 euros. Sense perjudici d'això anterior, qualsevol beneficiari persona jurídica privada que perceba durant el període d'un any ajudes o subvencions de l'Administració autonòmica o de qualsevol altra entitat enumerada en l'article 2 de la Llei 2/2015, per import superior a 10.000 euros, haurà de fer-hi l'adequada publicitat, indicant-hi almenys l'entitat pública concedent, l'import rebut i el programa, l'activitat, inversió o actuació que se subvenciona. La difusió d'aquesta informació es farà preferentment a través de les corresponents pàgines web. En el cas que no disposen de pàgina web on realitzar la dita publicitat, podran complir aquesta obligació a través del portal que pose a la seua disposició la Generalitat.  
  
  
Article 22. Modificació de la subvenció i reintegrament de les ajudes concedides  
1. La resolució de concessió podrà ser modificada per circumstàncies sobrevingudes alienes a la voluntat del beneficiari que impedisquen l'execució del programa sota les condicions inicialment proposades.  
2. Donaran lloc a l'obligació de reintegrar, totalment o parcialment, les quantitats percebudes, així com a l'exigència de l'interés de demora des de la data del pagament de la subvenció fins que se n'acorde la procedència del reintegrament, els casos establits en l'article 37 de la Llei General de Subvencions.  
En particular, serà procedent el reintegrament de l'ajuda si s'incompleixen els compromisos assumits en la memòria, no s'utilitza el sistema de registre i emmagatzematge de dades que puga habilitar el SERVEF, no es presenta l'autorització a què fa referència la lletra d) de l'article 18.3.  
En el cas d'incompliments parcials, la quantitat a reintegrar respondrà al principi de proporcionalitat segons els costos justificats i les actuacions acreditades, de conformitat amb allò que disposa l??article 37.2 de la Llei General de Subvencions, en relació amb la lletra n) de l'article 17.3 de la dita llei.  
3. El que disposen els apartats anteriors serà aplicable sense perjudici de la possible qualificació dels fets com a infracció administrativa i incoació del procediment sancionador, d'acord amb els articles 52 i següents de la Llei General de Subvencions, i els articles 173 i següents de la Llei 1/2015.  
  
Article 23. Comprovació i control  
1. Correspondrà a les direccions territorials del SERVEF dur a terme la funció de comprovació i control de les subvencions concedides.  
  
2. Als efectes del que disposa la lletra j) de l'article 165.2 de la Llei 1/2015, s'efectuaran visites in situ a fi de comprovar l'activitat de com a mínim el 10 % dels projectes subvencionats en cada convocatòria.  
3. El beneficiari estarà obligat a sotmetre's a les actuacions de control financer previstes en els articles 113 i següents de la Llei 1/2015, i en els articles 44 i següents de la Llei General de Subvencions.  
  
DISPOSICIÓ ADDICIONAL  
  
Primera. Normativa d'aplicació  
Aquestes ajudes tenen la consideració de subvencions públiques i es regeixen per la Llei 38/2003, de 17 de novembre, General de Subvencions, els preceptes bàsics del Reial Decret 887/2006, de 21 de juliol, pel qual s'aprova el seu Reglament i la resta de normativa concordant, i per la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
  
Segona. Persones amb diversitat funcional  
Als efectes d'aquesta ordre s'entendrà per persones amb diversitat funcional exclusivament les persones amb un grau de discapacitat intel·lectual o malaltia mental reconegut igual o superior al 33 % o amb un grau de discapacitat física o sensorial reconegut igual o superior al 65 %. S'entendrà acreditada una discapacitat intel·lectual o malaltia mental igual o superior al 33 % en els casos d'incapacitat permanent total o absoluta en que concórrega una discapacitat de caràcter psíquic o malaltia mental i en els casos de pluridiscapacitat psíquica i física o sensorial igual o superior al 33 %, així com en el cas de persones amb malaltia o trastorn mental diagnosticat pels centres públics de Salut Mental.  
  
Tercera. Dret de la competència  
1. Aquestes ajudes se sotmeten al règim de minimis, establit en el Reglament (UE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis, publicat en el DOUE L352, de 24 de desembre de 2013. Per aquest motiu, no podran concedir-se a empreses dels sectors següents:  
a) Pesca i aqüicultura, regulats pel Reglament (CE) núm. 104/2000, del Consell.  
b) Producció primària dels productes agrícoles (que figuren en la llista de l'annex I del Tractat).  
c) Les ajudes concedides a les empreses que operen en el sector de la transformació i comercialització de productes agrícoles, en els casos següents:  
c.1) Quan l'import de l'ajuda es determine segons el preu o la quantitat de productes d'aquest tipus adquirits a productors primaris o comercialitzats per les empreses interessades.  
c.2) Quan l'ajuda estiga supeditada al fet que una part o la totalitat d'aquesta es repercutisca als productors primaris.  
d) Activitats relacionades amb l'exportació a tercers països o estats membres, és a dir, les ajudes directament vinculades a les quantitats exportades, a l'establiment i l'explotació d'una xarxa de distribució o a altres despeses corrents vinculades a l'activitat exportadora.  
  
e) Ajudes condicionades a la utilització de productes nacionals en compte d'importats.  
2. L'aplicació d'aquest règim implica que l'import total de les ajudes de minimis concedides a una única empresa (s'entendrà per única empresa la definició establida en l'apartat 2 de l'article 2 del Reglament (UE) núm. 1407/2013, de la Comissió) no excedirà de 200.000 euros durant qualsevol període de tres exercicis fiscals. Quan una única empresa realitze per compte d'altri operacions de transport de mercaderies per carretera, l'import total de les ajudes de minimis concedides no excedirà de 100.000 euros durant qualsevol període de tres exercicis fiscals.  
3. Les ajudes de minimis concedides d'acord amb el Reglament (UE) núm. 1407/2013, de la Comissió, podran acumular-se amb les ajudes de minimis concedides d'acord amb el Reglament (UE) núm. 360/2012 de la Comissió fins al límit màxim establit en aquest últim reglament. Podran acumular-se amb ajudes de minimis concedides d'acord amb altres reglaments de minimis fins al límit màxim pertinent que s'estableix en l'apartat 2 de l'article 3 del Reglament (UE) núm. 1407/2013, de la Comissió.  
4. Les ajudes de minimis no s'acumularan amb cap ajuda estatal en relació amb les mateixes despeses subvencionables o amb ajuda estatal per a la mateixa mesura de finançament de risc, si la dita acumulació excedira de la intensitat d'ajuda o de l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió. Les ajudes de minimis que no es concedisquen per a costos subvencionables específics, ni puguen atribuir-se a costos subvencionables específics, podran acumular-se amb altres ajudes estatals concedides en virtut d'un reglament d'exempció per categories o d'una decisió adoptats per la Comissió.  
5. A aquest efecte, en la convocatòria es requerirà la presentació d'una declaració responsable sobre altres ajudes de minimis (subjectes a aquest o altres reglaments de minimis) concedides al beneficiari durant els dos exercicis fiscals anteriors i durant l'exercici fiscal actual. Així mateix, es requerirà la presentació d'una altra declaració responsable sobre altres ajudes rebudes per als mateixos costos subvencionables o ajuda estatal per a la mateixa mesura de finançament de risc, a fi de comprovar que no se superen els límits de l'apartat 2 de l'article 5 del Reglament (UE) núm. 1407/2013, de la Comissió.  
  
Quarta. Competència municipal  
En relació amb l'informe previ i vinculant d'inexistència de duplicitats que preveu l'article 7.4 de la Llei 7/1985, de 2 d'abril, reguladora de les Bases del Règim Local, la direcció general amb competència en matèria d'administració local, de conformitat amb l'Ordre 1/2015, de 26 de maig, conjunta de la Conselleria de Presidència, i Agricultura, Pesca, Alimentació i Aigua, i de la Conselleria d'Hisenda i Administració Pública, per la qual es regula el procediment per a l'obtenció dels informes preceptius previstos en l'article 7.4 de la Llei 7/1985, de 2 d'abril, ha emés l'informe en què s'assenyala la inexistència de duplicitat en la mesura que el SERVEF no executa per si mateixa cap actuació en l'àmbit de l'ocupació amb suport en el mercat ordinari de treball, i no coincideix, per tant, la gestió municipal en un supòsit d'execució simultània amb l'Administració de la Generalitat, per la qual cosa no caldrà la petició del dit informe per les entitats locals.  
  
  
  
DISPOSICIONS FINALS  
  
Primera. Habilitació competencial  
1. Es faculta la persona titular de la Direcció General del SERVEF per a dictar les instruccions i adoptar les mesures que considere oportunes per a l'aplicació i l'execució d'aquesta ordre.  
2. Així mateix, se la faculta perquè puga actualitzar en la mateixa resolució de convocatòria els imports a què fan referència els articles 6 i 7.  
  
Segona. Entrada en vigor  
Aquesta ordre entrarà en vigor l'endemà de ser publicada en el Diari Oficial de la Generalitat Valenciana.  
  
València, 20 d'octubre de 2016  
  
El conseller d'Economia Sostenible,   
Sectors Productius, Comerç i Treball,  
RAFAEL CLIMENT GONZÁLEZ


Còpia Permalink ELI